ລັດຖະບານ ອອສເຕຣເລຍ ກໍ່ຄື ສະຖາບັນລາວ-ອອສເຕຣເລຍ ໄດ້ຊ່ວຍເຫຼືອຊຸດອຸປະກອນ ການສອນພາສາອັງກິດ (ປຶ້ມແບບຮຽນ, ຄູ່ມືຄູ ແລະ ອຸປະກອນແຜນຊີດີ) ຈໍານວນ 16.000 ຊຸດ ໃຫ້ແກ່ ສປປ ລາວ ກໍ່ຄື ກະຊວງສຶກສາທິການ ແລະ ກິລາ ເພື່ອເພີ່ມທັກສະໃນການໃຊ້ພາສາອັງກິດຂອງພະນັກງານລັດຖະກອນ, ຄູ ແລະ ນັກຮຽນໃນ ສປປ ລາວ.
ໃນວັນທີ 18 ຕຸລາ ຜ່ານມາ ໄດ້ມີພິທີມອບ-ຮັບຊຸດອຸປະກອນການສອນພາສາອັງກິດ ທີ່ກະຊວງສຶກສາທິການ ແລະ ກິລາ, ໂດຍເປັນກຽດມອບຂອງທ່ານ ຈອນ ວິນລ້ຽມສ ເອອັກຄະລັດຖະທູດ ອອສເຕຣເລຍ ປະຈໍາລາວ ແລະ ຕາງໜ້າຮັບຂອງທ່ານ ນາງ ແສງເດືອນ ຫຼ້າຈັນທະບູນ ລັດຖະມົນຕີ ກະຊວງສຶກສາທິການ ແລະ ກິລາ, ມີຮອງຫົວໜ້າກົມອ້ອມຂ້າງກະຊວງ ພ້ອມດ້ວຍພະນັກງານຈາກສະຖາບັນ ລາວ-ອອສເຕຣເລຍເຂົ້າຮ່ວມເປັນສັກສີພິຍານ.
ພິທີໃນຄັ້ງນີ້, ສະຖາບັນລາວ-ອອສເຕຣເລຍ ໄດ້ມອບຊຸດອຸປະກອນການສອນພາສາອັງກິດ (ປຶ້ມແບບຮຽນ, ຄູ່ມືຄູ ແລະ ອຸປະກອນແຜນຊີດີ) ຈໍານວນ 16.000 ຊຸດ. ໃນນັ້ນ, ມີ 4 ເປັນຫຼັກສູດການສອນ ສໍາລັບພະນັກງານລັດຖະກອນ, ຄູ ແລະ ນັກຮຽນ ແລະ 1 ຫຼັກສູດການສອນ ໃນອາຊຽນ ໃຫ້ແກ່ລັດຖະບານ ສປປ ລາວ ກໍ່ຄື ກະຊວງສຶກສາທິການ ແລະ ກິລາ ເພື່ອເພີ່ມທັກສະໃນການໃຊ້ພາສາອັງກິດ ແລະ ເປັນການປັບປຸງຊັບພະຍາກອນມະນຸດຂອງ ສປປ ລາວ ອີກດ້ວຍ.
ໂອກາດດັ່ງກ່າວ, ທ່ານ ຈອນ ວິນລ້ຽມ ໄດ້ກ່າວວ່າ: ຊຸດອຸປະກອນການສອນພາສາອັງກິດນີ້, ແມ່ນສ່ວນໜຶ່ງຂອງແຜນການຂອງອອສເຕຣເລຍ ໃນການປັບປຸງຊັບພະຍາກອນມະນຸດຂອງລາວ. ໃນນີ້, ລວມມີ ທຶນການສຶກສາສໍາລັບຮຽນພາຍໃນປະເທດ, ທຶນການສຶກສາສໍາລັບຮຽນຢູ່ປະເທດ ອອສເຕຣເລຍ ແລະ ການເຝິກອົບຮົມທີ່ມີເປົ້າໝາຍສະເພາະ. ທັງນີ້, ກໍ່ຍ້ອນທັກສະພາສາອັງກິດ ແມ່ນມີຄວາມຕ້ອງການສູງໃນພາກພື້ນ ເພາະເປັນພາສາທີ່ຖືກນໍາໃຊ້ທາງທຸລະກິດທົ່ວໂລກ ກໍ່ຄື ໃນອາຊຽນ. ນອກຈາກນີ້, ຄວາມສາມາດທາງດ້ານພາສາອັງກິດ ຍັງຄົງແມ່ນສິ່ງທີ່ສໍາຄັນ ແລະ ຈໍາເປັນຢ່າງຍິ່ງສໍາລັບການການພັດທະນາເສດຖະກິດ-ສັງຄົມຂອງ ສປປ ລາວ.
ຂະນະດຽວກັນ, ທ່ານ ນາງ ແສງເດືອນ ຫຼ້າຈັນທະບູນ ກໍ່ໄດ້ກ່າວສະແດງຄວາມຂອບໃຈເປັນຢ່າງສູງ ສໍາລັບການຊ່ວຍເຫຼືອອັນຍິ່ງໃຫຍ່ຈາກລັດຖະບານ ອອສເຕຣເລຍ ໃຫ້ແກ່ ສປປ ລາວ. ເພາະວ່າປະເທດລາວ ກໍ່ແມ່ນປະເທດໜຶ່ງທີ່ນອນຢູ່ໃນບັນດາປະເທດອາຊຽນ, ເຊິ່ງຖືວ່າພາສາອັງກິດ ແມ່ນມີຄວາມຈໍາເປັນຫຼາຍຕໍ່ກັບພະນັກງານໃນທຸກຂົງເຂດວຽກງານ. ການຊ່ວຍເຫຼືອຂອງລັດຖະບານ ອອສເຣຍໃນຄັ້ງນີ້, ຖືວ່າມີຜົນປະໂຫຍດອັນໃຫຍ່ຫຼວງຕໍ່ກັບການພັດທະນາຊັບພະຍາກອນມະນຸດໃນປະເທດລາວ ແລະ ປຶ້ມດັ່ງກ່າວ, ແມ່ນຈະຖືກນໍາໃຊ້ຢ່າງທົ່ວເຖິງໃນຂອບເຂດທົ່ວປະເທດ.
ສໍາລັບຊຸດອຸປະກອນການສອນພາສາອັງກິດນີ້, ແມ່ນໄດ້ຖືກພັດທະນາຂຶ້ນສໍາລັບ ສປປ ລາວ ໂດຍສະເພາະ ໂດຍທີມງານຊ່ຽວຊານດ້ານພາສາອັງກິດ ຈາກຕ່າງປະເທດ ແລະ ພາຍໃນຮ່ວມກັນ, ເຊິ່ງຈະຖືກນໍາໃຊ້ແທນຊຸດອຸປະກອນການສອນພາສາອັງກິດຊຸດເກົ່າ ທີ່ເຄີຍໄດ້ຮັບການຊ່ວຍເຫຼືອຈາກ ອອສເຕເຣຍ ໃນປີ 2005 ແລະ ຊຸດອຸປະກອນການສອນພາສາອັງກິດ ທີ່ໄດ້ຮັບການຊ່ວຍເຫຼືອໃນປີ 2016 ນີ້, ຈະຖືກແຈກຢາຍໃຫ້ບັນດາກະຊວງ, ອົງການຈັດຕັ້ງມະຫາຊົນ, ຫ້ອງການໃນຂັ້ນແຂວງ, ບັນດາມະຫາວິທະຍາໄລ ແລະ ວິທະຍາໄລທົ່ວປະເທດ.
(ສາວສະຫວັນ)